སྲོལ་རྒྱུན་རྒྱུག་ཆེན་འགྲན་བསྡུར་ནི་བྱང་ཐང་འཆར་ཅན་རྟ་རྒྱུག་དུས་ཆེན་གྱི་འགྲན་བསྡུར་གལ་ཆ་ཤོས་དེ་ཡིན།རྒྱུག་ཆེན་འགྲན་བསྡུར་ལ་ཞུགས་པའི་རྒྱུག་མ་ཚང་མ་ནི་རྩྭ་ཐང་ཐོག་འདེམས་སྒྲུག་ཞིབ་ཚགས་བྱས་པའི་ཐེག་ཤུགས་དང་བང་ཁ་ཚ་བའི་རྟ་ཕོ་ཤ་སྟག་ཡིན་པ་རེད་འགྲན་བསྡུར་གྱི་ཉིན་དེར་རྟ་བདག་དང་རྒྱུག་ཕྲུག་རྒྱུག་མ་ཚང་མ་ཞོགས་པ་སྔ་པོ་ནས་རྟ་རྒྱུག་ཐང་ཆེན་དུ་འཛོམས་ནས་བསངས་སྐོར་དང་བསངས་མཆོད་བྱས་ནས་འགྲན་རྒྱུག་ལམ་ལྷོང་དང་གྲུབ་འབྲས་ཡག་པོ་ཐོབ་པའི་སྨོན་ལམ་འདེབས་ཀྱི་ཡོད།བསངས་བསྐོར་ཚར་རྗེས་རྒྱུག་མ་ཚང་མ་རྟ་བདག་གིས་ཐོན་སར་འགྲོ་བ་དང་རྒྱུག་ཕྲུག་ཚོ་གཅིག་འགྱུར་ཐོག་རླངས་འཁོར་བསྡད་དེ་འགྲན་རྒྱུག་གི་ཐོན་སར་སྐྱེལ་ནས་འགྲན་བསྡུར་གྱི་གཞུང་དྲང་དང་འདྲ་མཉམ་ཡོང་བྱེད་ཀྱི་ཡོད།བྱང་ཐང་འཆར་ཅན་རྟ་རྒྱུག་འགྲན་བསྡུར་དུས་ཆེན་གྱི་སྲོལ་རྒྱུན་རྒྱུག་ཆེན་འགྲན་བསྡུར་གྱི་ལམ་ཐག་སྤྱི་ལི་བཅུ་ཙམ་ཡོད་པ་དང་ས་བབས་དམའ་ས་ནས་མཐོ་སར་ཕྱོགས་པའི་གྱེན་རྒྱུག་ཡིན་པས་དེར་བརྟེན་འགྲན་ཞུགས་རྟ་ཕོའི་བང་ཁ་དང་རྒྱུག་ཕྲུག་གི་རྟ་རྩལ་ཚང་མར་ཞིབ་དཔྱད་ནན་པོ་ཞིག་ཡིན་པ་རེད།